GRADE 3 THIS IS A SAMPLE TITLE: SI TILA AT POLKA Si Tila ay isang isda na kabilang sa mga lahi ng tilapia. Gustong-gusto niyang mamasyal sa iba't -ibang lugar gaya ng sapa, ilog at lawa. Isang araw ay napadpad si Tila sa damuhan sa may gilid ng sapa. Mayroon siyang napansin na kumikinang na mga bagay na hugis bilog at kulay dilaw. Nabighani siya sa ganda ng mga ito. "Ano kayang uri ng nilalang sila?" tanong ni Tila. "Sino kaya ang nag-iwan sa kanila?" "Para silang mga kumikinang na ginto", sabi ni Tila. Buong hapon na binantayan niya ang mga ito. Naisip ni Tila na kailangan niyang umuwi dahil malayo pa ang kanyang uuwian. "Babalikan ko kayo", ang sabi ni Tila. Pagkalipas ng ilang araw ay bumalik si Tila sa gilid ng sapa upang tingnan muli ang mga hugis bilog na nakita niya sa damuhan. Nagulat siya na wala na ang mga ito sa kanilang kinalalagyan. Sinubukan ni TIla na maghanap sa mga paligid ngunit iba ang kanyang nakita. Mga maliliit na isda na may mahahabang buntot ang nakita niyang lumalangoy sa paligid. Lumapit ang isa sa mga maliliit na isda at nagpakilala kay Tila. "Ako po si Polka. Sino po ba ang hinahanap ninyo?" tanong ni Polka. "May hinahanap kasi akong mga bagay na hugis bilog at kulay dilaw", sabi ni Tila. This manuscript is a property of the Department of Education, Schools Division of Baguio City, Copyright 2023 Unauthorized copying, distributing, reproducing of this learning resource whether physical or digital is prohibited. 1
GRADE 3 THIS IS A SAMPLE "Kami po ang mga iyon", sagot ni Polka. "Dati ay mga itlog kami." "Noong napisa na kami ay naging ganito na ang hitsura namin." "Maliliit na itlog pala ang mga nakita ko noon", sagot ni Tila. "Maraming salamat sa pagbabantay sa amin" sabi ni Polka. "Maaari ba kitang maging kaibigan?", tanong ni Polka. "Aba, siyempre naman", sagot ni Tila. Naghahanap nga ako ng kaibigan." Mula noon ay magkasama silang naglalaro at nagkukuwentuhan. Pareho nilang hilig ang mamasyal sa sapa, ilog at lawa. Sa pagdaan ng mga araw ay unti-unting lumalaki si Tila at Polka. Naiiba nga lang si Polka dahil sa kaniyang mahabang buntot at nagkaroon pa siya ng dalawang maliliit na paa. Nanatili ang pagkakaibigan nila Tila at Polka. Lalong tumibay ang kanilang samahan sa pagdaan ng mga araw. Hanggang isang araw ay biglang naglaho si Polka. Nagtaka si Tila kung saan pumunta ang kanyang kaibigan. "Nasaan na kaya si Polka?", nag-aalalang tanong ni Tila. Pabalik-balik si Tila doon sa sapa kung saan sila madalas maglaro ngunit hindi pa rin niya makita si Polka. Labis ang kalungkutang nadarama ni Tila lalo na at wala na siyang kalaro at kakwentuhan. Minsan ay napapaiyak si Tila sa tuwing naaalala niya ang masasayang araw na magkasama sila ni Polka. Ipinagdarasal din niya ang kaligtasan ng kaniyang kaibigan. Isang araw ay bumalik si Tila sa gilid ng sapa. Sinubukan niyang mag-abang sa kanyang kaibigan. Sa di-kalayuan, bigla siyang may narinig na ingay. This manuscript is a property of the Department of Education, Schools Division of Baguio City, Copyright 2023 Unauthorized copying, distributing, reproducing of this learning resource whether physical or digital is prohibited. 2
GRADE 3 THIS IS A SAMPLE "Kokak! Kokak! Kokak!" Dahan-dahan na lumapit si Tila doon sa kinaroroonan ng ingay. "Sino ka at anong ginagawa mo dito?" tanong ni Tila. "Ako si Polka, ang matalik mong kaibigan." "Hindi ikaw si Polka", sagot ni Tila. "Ang kaibigan ko ay may buntot, ikaw ay wala." "Ang laki pa ng mga mata mo, pati tiyan mo." "At bakit ang haba ng dila mo?" tanong ni Tila. Ipinaliwang ni Polka sa kaniyang kaibigan ang mga pagbabago sa kanyang sarili katulad ng pagkawala ng kaniyang buntot at pagkakaroon ng apat na paa. Sinabi din niya na kailangan niyang umahon mula sa tubig at pumunta sa lupa upang makapaghanap ng pagkain. Ang mahaba at makapit niyang dila ang kanyang ginagamit sa paghuli ng pagkain gaya ng mga insekto. "Ako ay isa ng ganap na palaka", sabi ni Polka. "Ako ay isang amphibian." "Isang uri ng hayop na maaaring manirahan sa tubig at lupa," paliwanag ni Polka. "Sana ay tanggapin mo ako muli bilang kaibigan kahit ganito ang aking anyo," pakiusap ni Polka. "Naiintindihan kita." Sagot ni Tila. "Nagbago man ang iyong kaanyuan ngunit hindi nagbago ang pagtingin ko sa iyo bilang isang kaibigan." "Masaya ako dahil bumalik ka at nagpakita ka sa akin," sabi ni Tila. "Maraming salamat sa pagtanggap mo sa akin bilang isang palaka", sabi ni Polka. Most Essential Learning Competency: Science 3 II, 1.2, 7.1 Name an animal that can live on land and in water Describe the life cycle of animals This manuscript is a property of the Department of Education, Schools Division of Baguio City, Copyright 2023 Unauthorized copying, distributing, reproducing of this learning resource whether physical or digital is prohibited. 3